Ferrari 360

Η Ferrari 360, γνωστή και ως Ferrari 360 Modena (επίσημος κωδικός εργοστασίου: Type F131), ήταν ένα 2-θέσιο σπορ αυτοκίνητο υψηλών επιδόσεων, που παρήχθη από την ιταλική αυτοκινητοβιομηχανία Ferrari, μεταξύ του 1999 και του 2005, σε 16.244 αντίτυπα. Αντικατέστησε την Ferrari F355 και αντικαταστάθηκε από την Ferrari F430, η οποία παρουσιάστηκε στα τέλη του 2004. Η ονομασία Modena που δόθηκε στη στάνταρ εκδοχή του αυτοκινήτου, προήλθε από την πόλη Μόντενα, τη γενέτειρα του Έντσο Φερράρι, του ιδρυτή της εταιρείας, ως ένδειξη τιμής στην ιστορική συμβολή του.

Αισθητική 

Η 360 σηματοδότησε μια δυναμική στροφή σε έντονα καμπυλωτή εξωτερική εμφάνιση, που είχε μάλιστα και συμβατικά μπροστινά φώτα, τα οποία ήταν πίσω από ένα ενιαίο γυάλινο κάλυμμα, σε αντίθεση με την προκάτοχο F355, ή οποία ήταν το τελευταίο μοντέλο της εταιρείας με την κλασική αισθητική της δεκαετίας του 1990, δηλαδή του σφηνοειδούς προφίλ με ακμές και με αναδιπλούμενα μπροστινά φώτα.

Το 2-θέσιο σαλόνι της, ήταν εμφανώς πιο σύγχρονο και με καλύτερη συναρμολόγηση υλικών από αυτό της προκατόχου της, αν και δεν έδινε ιδιαίτερα πολυτελή αίσθηση, παρά τις στάνταρ δερμάτινες επενδύσεις, καθώς το ταμπλό της ήταν εμφανώς λιτό και με αγωνιστική φιλοσοφία, ενώ ειδικά μάλιστα το τιμόνι (αν και το μοντέλο είχε στάνταρ 2 μπροστινούς αερόσακους) και ο πίνακας οργάνων θύμιζαν έντονα αγωνιστικά αυτοκίνητα. Ωστόσο, αυτό ήταν μια συνειδητή απόφαση, λόγω της νοοτροπίας της Ferrari κατά την τότε εποχή να δίνει στα μοντέλα της μια αγωνιστική αίσθηση στο σαλόνι τους.

Τεχνολογίες 

Επίσης, η 360 ήταν η πρώτη στην ιστορία Ferrari με σασί εξ ολοκλήρου από αλουμίνιο και, γενικότερα, η πρώτη που δανείστηκε τεχνολογία απευθείας από την Φόρμουλα 1, για καλύτερες χωροταξικές λύσεις και βελτίωση του ground effect, με σκοπό να γίνει ένα πιο «every day» σπορ αυτοκίνητο (πρακτικό και για καθημερινή χρήση). Ειδικότερα το σασί της 360 είχε εξελιχθεί από συνεργασία της Ferrari με την Alcoa, ήταν εντελώς νέο και μάλιστα ήταν 40% ισχυρότερο από αυτό της προκατόχου F355, της οποίας ήταν από χάλυβα. Λόγω της χρήσης αλουμινίου, το βάρος της 360 μειώθηκε κατά 28% σε σύγκριση με την F355, παρά την αύξηση των εξωτερικών διαστάσεων κατά 10%. Η 360 Modena έκανε ένα μεγάλο βήμα μπροστά σε σύγκριση με τον προκάτοχό του και στο ότι τα ηλεκτρονικά συστήματα εξελίχθηκαν σημαντικά και επεκτάθηκαν σε αρκετούς τομείς : υποβοήθηση οδήγησης, έλεγχος κιβωτίου ταχυτήτων και ενεργητική ασφάλεια. Οι διαστάσεις και οι εσωτερικοί χώροι αυξήθηκαν εμφανώς.

Παράλληλα, και η ποιότητα κατασκευής βελτιώθηκε σημαντικά, όπως και η αξιοπιστία της, καθώς η προκάτοχος Ferrari F355 είχε εμφανίσει πολλά μελανά σημεία ακραίας αναξιοπιστίας, με ακραίο κόστος διαρκών επιδιορθώσεων ανά σύντομα χρονικά διαστήματα, που μάλιστα έπληξαν το κύρος της ως συλλεκτικό μοντέλο. Αν και στο παρελθόν είχαν υπάρξει κάποιες διαμαρτυρίες ιδιοκτητών για μερικά προβλήματα που εμφάνιζε και η 360, ωστόσο τα τελευταία αντίτυπα της 360 θεωρούνται αρκετά αξιόπιστα αυτοκίνητα, υπό τον όρο της σωστής χρήσης και προσεκτικής συντήρησης, και ειδικά αυτά συνιστώνται ως μεταχειρισμένα σπορ αυτοκίνητα.

Εκτός από το 6-τάχυτο μηχανικό κιβώτιο, το μοντέλο προσφερόταν προαιρετικά και με 6-τάχυτο ημι-αυτόματο ηλεκτρο-υδραυλικό κιβώτιο με την ονομασία F1, καθώς είχε προέλθει απευθείας από τη Φόρμουλα 1, με μοχλοδιακόπτες αλλαγής ταχυτήτων (paddles) πίσω από το τιμόνι, προσφέροντας εξαιρετικά γρήγορες αλλαγές ταχυτήτων.

Εκδοχές 

Αρχικά κυκλοφόρησε μόνο στη στάνταρ εκδοχή, την 360 Modena, αλλά το έτος 2000 προστέθηκε η καμπριολέ εκδοχή της, η 360 Spider, και γνώρισε αντίστοιχα μεγάλη απήχηση. Στα μέσα του 2003, έφτασε και η κορυφαία έκδοση του μοντέλου, η 360 Challenge Stradale, που είχε αρκετά μικρότερο βάρος, λίγο μεγαλύτερη ιπποδύναμη και ακόμα υψηλότερες επιδόσεις, και παρήχθη σε πολύ λιγότερα αντίτυπα, ως ειδική έκδοση.

Επίσης, υπήρξαν και επίσημες αγωνιστικές εκδόσεις της 360 και, για πρώτη φορά σε Ferrari, ως απευθείας εργοστασιακές, αντί για μετατροπές εκ των υστέρων σε αγωνιστικά αυτοκίνητα.

Τεχνικά στοιχεία 

Από τον κυβισμό του κινητήρα της, ο οποίος ήταν 3.586 cm³ V8 υπό γωνία 90° και βενζίνης, πήρε και την ονομασία της, Ferrari 360. Όπως και στην προκάτοχο Ferrari F355, ο κινητήρας αυτός έχει πέντε βαλβίδες ανά κύλινδρο, άρα 40 βαλβίδες συνολικά.

Αναφορές

Εξωτερικοί σύνδεσμοι 

 Ferrari 360 Modena versions & types
 Ferrari 360 Modena technical specifications
 Ferrari 360 Spider technical specifications
 Ferrari 360 Challenge Stradale technical specifications
 Ferrari 360 Modena Photo Gallery 
 Top Gear: Ferrari 360 Modena vs Porsche 911 Turbo (4Τροχοί - Σεπτέμβριος 2000)

360
Αυτοκίνητα πολυτελείας
Σπορ αυτοκίνητα